ຄະນະຊາວໜຸ່ມຮາກຖານ ຫ້ອງການເມືອງ ກອງບັນຊາການ ປກສ ນະຄອນຫຼວງວຽງຈັນ ໄດ້ຈັດກອງປະຊຸມສະຫຼຸບວຽກງານໄລຍະ 6 ເດືອນຕົ້ນປີຂຶ້ນ ຢູ່ສະໂມສອນຫ້ອງການເມືອງ ປກສ ນວ ໂດຍການເປັນປະທານຂອງ ພັຕ ສີນະຄອນ ສີສຸພັນ ຄະນະບໍລິຫານງານຊາວໜຸ່ມ ກອງບັນຊາການ ປກສ ນວ, ເລຂາຄະນະຊາວໜຸ່ມຮາກຖານຫ້ອງການເມືອງ ປກສ ນວ, ໃຫ້ກຽດເຂົ້າຮ່ວມໂດຍ ພັທ ນາງບົວລະພັນ ທິລະສັກ ກຳມະການພັກ ກອງບັນຊາການເລຂາຄະນະພັກຮາກຖານຫົວໜ້າຫ້ອງການເມືອງ ປກສ ນວ, ມີຄະນະຊາວໜຸ່ມ ພ້ອມດ້ວຍສະມາຊິກຊາວໜຸ່ມ 80 ສະຫາຍເຂົ້າຮ່ວມ.
ໃນກອງປະຊຸມ ພັທ ນາງບົວລະພັນ ທິລະສັກ ກຳມະການພັກ ກອງບັນຊາການ ເລຂາຄະນະພັກຮາກຖານ ຫົວໜ້າຫ້ອງການເມືອງ ປກສ ນວ ໄດ້ໂອ້ລົມຕໍ່ບັນດາຜູ້ເຂົ້າຮ່ວມ ໂດຍກ່າວເນັ້ນໃຫ້ ຄະນະຮາກຖານຊາວໜຸ່ມຫ້ອງການເມືອງ ປກສ ນວ ຈົ່ງສືບຕໍ່ສຶກສາອົບຮົມແນວຄິດ-ການເມືອງໃຫ້ສະມາຊິກພາຍໃນຮາກຖານຂອງຕົນຢ່າງເປັນປົກກະຕິ ແລະ ຕໍ່ເນື່ອງ, ເອົາໃຈໃສ່ນຳພາປັບປຸງການຈັດຕັ້ງຮາກຖານຊາວໜຸ່ມຂອງຫ້ອງ ໃຫ້ມີຄວາມຮັບຮູ້-ເຂົ້າໃຈຕໍ່ວຽກງານຊາວໜຸ່ມຢ່າງແທ້ຈິງສາມາດນຳພາຮາກຖານຊາວໜຸ່ມກ້າວໄປສູ່ບົດບາດທີ່ສູງຂຶ້ນກວ່າເກົ່າ
ຕໍ່ກັບການສະເໜີນະໂຍບາຍຕໍ່ຊາວໜຸ່ມ ເປັນຕົ້ນແມ່ນການສະເໜີເລື່ອນຊັ້ນ ຕ້ອງເລືອກເຝັ້ນໃຫ້ບຸກຄົນທີ່ມີຜົນງານຕົວຈິງແທ້ ເຊັ່ນບໍ່ລະເມີດກົດໝາຍຂອງກຳລັງປ້ອງກັນຄວາມສະຫງົບ ປະຊາຊົນ, ສາມາດປະຕິໂມງເວລາເຂົ້າການ-ເລີກການໄດ້ເປັນຢ່າງດີ, ເປັນຜູ້ຕັ້ງໜ້າຝຶກຝົນຫຼໍ່ຫຼອມຕົນເອງ, ຍົກສູງຄວາມຮັບຜິດຊອບທາງດ້ານແນວຄິດ-ດ້ານວິຊາສະເພາະດຸໝັ່ນຄົ້ນຄວ້າ-ຊອກຮູ້ນຳໝູ່ຄູ່ ແລະ ກົມກອງ ເພື່ອພັດທະນາຂີດຄວາມສາມາດຂອງຕົນ ໃຫ້ພົ້ນເດັ່ນຂຶ້ນໃນໜ້າວຽກທີ່ຕົນໄດ້ຮັບມອບໝາຍ, ຄະນະຊາວໜຸ່ມຮາກຖານຕ້ອງພ້ອມໃຈກັນເປັນຈິດໜື່ງໃຈດຽວປັບປຸງຄືນແບບແຜນວິທີເຮັດວຽກ, ເຕົ້າໂຮມຄວາມສາມັກຄີພາຍໃນຮາກຖານຂອງຕົນໃຫ້ເປັນປືກແຜ່ນຊາວໜຸ່ມທຸກສະຫາຍຕ້ອງມີສະຕິລະວັງຕົວຕໍ່ກັບການບໍລິໂພກສື່ອອນລາຍ, ມີຈຸດຢືນໃນການການເສບຂ່າວ ເພື່ອບໍ່ໃຫ້ມີຜົນກະທົບຕໍ່ຕົນເອງ ແລະ ການຈັດຕັ້ງ.